फुले और आंबेडकर दोनों सहमत थे कि आधुनिक भारत में दलितबहुजनों की मुक्ति के लिए शहर एक उपयुक्त स्थान है। फुले यह बात अपने परिवार के पिछली तीन पीढिय़ों के अनुभव से समझते थे। पुणे में ही माली जाति के उनके दादा और पिता, पेशवाओं के फूल प्रदायक (फुले) बने। इस प्रकार वे सब्जी उगाने वाले किसानों से लघु उद्यमी बन गए। फुले भी अंतत: व्यवसाय की दुनिया में आए और उन्होंने इमारतों के निर्माण और मरम्मत के ठेके लेने शुरू कर दिए। आंबेडकर को भी यह अहसास था कि ग्रामीण महाराष्ट्र-जहां उन्होंने प्रारंभिक शिक्षा ली थी-और न्यूयार्क व लंदन जैसे शहरों में विद्यार्थी के रूप में उनके अनुभव में कितना फर्क था। जहां महाराष्ट्र में उन्हें बार-बार यह याद दिलाया जाता था कि वे अछूत हैं, वहीं न्यूयार्क और लंदन में वे अपने अछूत होने का तथ्य आसानी से भुला सकते थे -कम से कम भारत लौटने तक। हमारी इस माह की आवरणकथा में संजय जोठे, आंबेडकर की शहरों व दलितबहुजनों के संबंध में सोच का वर्णन कर रहे हैं। उनका कहना है कि दलितबहुजनों पर शहरीकरण के असर को समझने के लिए मार्क्सवादी दर्शन पर्याप्त नहीं है। केवल फुले-आंबेडकर परिप्रेक्ष्य ही उन्हें दिशा दिखा सकता है और आशा भी। परंतु अब तक उपलब्ध प्रमाणों से ऐसा लगता है कि शहरों में भी दलितबहुजनों के वे स्वप्न पूरे नहीं हो रहे हैं, जो फुले-आंबेडकर ने उनके लिए देखे थे।